DA Den Europæiske Unions Tidende C 35/19

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 35/08

Denne offentliggørelse giver ret til at gøre indsigelse mod ansøgningen om ændring, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»BROVADA«

EF-Nr.: IT-PDO-0005-0783-14.07.2009

BGB ( ) BOB ( X )

1. Betegnelse:

»Brovada«

Udtrykket er ikke geografisk bestemt, men stammer fra dialektsprog og anvendes normalt som betegnelsen for det pågældende produkt i det i punkt 4 anførte geografiske område.

2. Medlemsstat eller tredjeland:

Italien

3. Beskrivelse af landbrugsproduktet eller fødevaren:

3.1. Produkttype:

Kategori 1.6 — Frugt, grøntsager og korn, også forarbejdet

3.2. Beskrivelse af produktet med betegnelsen »Brovada« :

»Brovada« DOP betegner det produkt, der opnås ved forarbejdning af den hvide og violette lokale økotype af majroe (Brassica rapa L. var. rapa Hart), »rapa da brovada«; forarbejdningen består af udblødning og fermentering i druekvas.

Produktet bringes i omsætning i flade, revne strimler med følgende egenskaber:

— sprøde og elastiske, aldrig hårde

— flødefarvet med rosa skær, der kan være mere eller mindre rødligt afhængig af det anvendte druekvas

— strimlerne er mellem 3 og 7 mm brede

— pH mellem 3,4 og 3,8

— flygtig syre højst 5,5 mg/g udtrykt som eddikesyre

— syrlig smag uden præg af frisk plante

— kraftig druekvasduft.

3.3. Råvarer (kun for forarbejdede produkter):

Brovada-majroen, den lokale violetbekravede hvide økotype (Brassica rapa L. var. rapa Hart), der er opført i det regionale register for »beskyttelse af lokale genetiske landbrugs- og skovbrugsressourcer«, som plantekontoret i den selvstyrende region Friuli-Venezia Giulia fører, skal ved modningen på marken have følgende egenskaber: — roden skal være cylindrisk eller konisk, der muliggør rivning i strimler — mindst 12 cm lang — kødet skal være hvidt, fast og saftigt — udvendig et rødviolet kraveparti, der dækker op til 2/3 af længden, og resten hvid — mindst 1/3 af roden skal være dækket af jord.

Druekvaset har følgende egenskaber: — skal udelukkende stamme fra fremstillingen af vin fra blå druer, der er dyrket i det i punkt 4 anførte produktionsområde — uden synlig mug og forrådnelse — tør og letknusbar.

Vand.

Fakultative råvarer:

— Persede druer: stammende fra blå druesorter dyrket på vinmarker i det i punkt 4 anførte produktionsområde, som udelukkende må blandes med druekvaset

— Rødvin: fremstillet af blå druer, der er dyrket i det i punkt 4 anførte produktionsområde

— Rødvinseddike

— Groft havsalt.

Brug af konserveringsmidler og farvestoffer er ikke tilladt.

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Dyrkningen og forarbejdningsprocessen af »Brovada«-majroen skal foregå i det afgrænsede område.

3.6. Særlige regler vedrørende udskæring, rivning eller emballering osv.:

Inden markedsføringen skal »Brovada« emballeres i produktionsområdet for at beskytte den og den væske, der frigives ved rivningen, når fermenteringen er færdig, mod forringelse og efterfølgende ændringer af de væsentligste kemiske og organoleptiske parametre.

«Brovada» markedsføres i følgende hermetisk lukkede pakninger:

— plastposer til levnedsmidler på 500 g, 600 g, 700 g, 800 g, 900 g, 1 kg, 1,1 kg, 1,2 kg, 1,3 kg, 1,4 kg og 1,5 kg

— plastbægre til levnedsmidler på 100 g, 150 g, 200 g, 250 g, 300 g, 350 g, 400 g, 450 g, 500 g, 550 g, 600 g, 650 g, 700 g, 750 g, 800 g, 850 g, 900 g, 950 g, 1 kg, 1,05 kg, 1,1 kg, 1,15 kg, 1,2 kg, 1,25 kg, 1,3 kg, 1,35 kg, 1,4 kg, 1,45 kg, 1,5 kg, 3 kg og 4 kg

— store plastposer til levnedsmidler på 2,5 kg, 5 kg og 10 kg

— glas på 250 g, 400 g, 500 g, 600 g, 700 g, 800 g, 900 g, 1 kg, 1,1 kg, 1,2 kg, 1,3 kg, 1,4 kg og 1,5 kg.

3.7. Specifikke mærkningsregler:

»Brovada«-etiketten skal være påført hver enkelt pakning.

Pakkernes etikette skal omfatte følgende:

Logoet og udtrykket »Denominazione di Origine Protetta«, EU-mærket, druekvasets produktionsår, angivelse af produktionsparti.

Betegnelsen »Brovada« DOP oversættes ikke.

Der må ikke anføres andre oplysninger end de udtrykkeligt foreskrevne.

Det er tilladt at anføre person- eller virksomhedsnavne eller private mærker, forudsat at der ikke er tale om anprisning eller vildledende oplysninger.

Logoet består hovedsagelig af to hovedelementer: en grafisk stiliseret afbildning af majroen og navnet »Brovada«.

Skitsen af majroen er en manuelt udført tegning på ujævnt papir. Majroen hælder ca. 20 grader i forhold til den vertikale akse, og bladtoppen glider ind under »B«et i navnet »Brovada«, der er skrevet i versaler. Neden under hele logoet bestående af de ovenfor anførte dele står der: »Denominazione di Origine Protetta«

4. Præcis afgrænsning af det geografiske område:

Produktions- og emballeringsområdet for »Brovada« DOP består af kommunerne i provinserne Gorizia, Pordenone og Udine i den selvstyrende region Friuli-Venezia Giulia. I dette område udelukkes arealer beliggende højere end 1 200 m over havets overflade.

5. Tilknytning til det geografiske område:

5.1. Det geografiske områdes egenart:

Dyrkningsområdet for »Brovada« har et tempereret klima: temperaturforløbet er temmelig homogent og ledsaget af gode nedbørsmængder. Fra juli til november ligger nedbøren i gennemsnit mellem 500 og 700 mm. I den varmere periode fra april til september er der hyppigt uvejr, faktisk hver anden dag; uvejret forekommer som regel sent på eftermiddagen (35 %), medens det sjældnere optræder om formiddagen (15 %).

Sommertemperaturen ligger på 18,8 til 22,4 °C. Efterårets temperaturer er kendetegnet ved gode temperaturudsving. I hele produktionsområdet har minimumstemperaturerne tendens til at være ret høje (i gennemsnit 8,2 °C).

Jorden på dyrkningsarealerne er løs med ringe indhold af skeletjord, god permeabilitet og dræn, der giver jorden et højt iltindhold. Arealerne ligger mindre end 1 200 m over havets overflade. I det afgrænsede område over denne højde kan »Brovada«, der er en toårig plante, ikke gennemføre vækstcyklussen med gunstigt resultat, da den danner ringere rødder, har svært ved at overleve vinteren og i visse tilfælde har svært ved at give frugtbare blomster. De særlige jordbundsforhold sammen med de milde temperaturer i vækstperioden har en direkte indflydelse på majroens vækst, idet de giver en produktion af høj kvalitet. I alle forarbejdningsfaserne af »Brovada« spiller producenternes viden og erfaring en afgørende rolle. I forarbejdningsfaserne er menneskets bidrag afgørende; det gælder syring af druekvaset, anvendelse af den rette mængde heraf for at opnå det bedste resultat, den optimale lagdeling i baljerne, bestemmelse af fermenteringens varighed og viden om, hvornår den er slut.

5.2. Produktets egenart:

Forarbejdning af »Brovada« er en eksklusivitet i det afgrænsede område i den selvstyrende region Friuli-Venezia Giulia.

»Brovada« er, når den spises, sprød og elastisk, aldrig hård, har en syrlig smag og druekvasets kraftige og karakteristiske duft. Produktet er flødefarvet med rosa skær, der kan være mere eller mindre rødligt alt efter egenskaberne af det anvendte druekvas.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Tilknytningen mellem »Brovada« og det geografiske produktionsområde består af dyrkningen af den lokale økotype »rapa da brovada« og den specielle forarbejdning af denne majroe, der er unik i regionen. Produktionsområdet for »Brovada« er kendetegnet ved et hovedsagelig tempereret klima i de mest kritiske perioder, såning og vækst, og er sammenfaldende med det traditionelle dyrkningsområde for økotypen »rapa da brovada«. Denne økotype er resultatet af de lokale »Brovada«-dyrkeres langvarige udvælgelsesproces. Jordbundens egenskaber, dyrkningsjordernes højdemæssige beliggenhed kombineret med de milde temperaturer i vækstperioden gør det muligt at dyrke »rapa da brovada« med de bedste egenskaber, dvs. sprød og ingen trevler, der er vigtige for den efterfølgende forarbejdning.

Vinkvaset og eventuelt druen og/eller vinen anvendt til fremstilling af »Brovada« er ligeledes resultatet af den særlige påvirkning mellem de blå druesorter og det geografiske område. Den mikrobielle flora, der naturligt ledsager produktet, er karakteristisk for produktionsområdet og bidrager væsentligt til druekvasets og majroernes fermentering, og også mærkbart til de organoleptiske indtryk.

I mange af forarbejdningsfaserne af »Brovada« spiller de lokale producenters viden og erfaring en afgørende rolle.

Det er et kulturelt faktum at garantere en korrekt fermentering udelukkende ved visuel observation og erfaring. Der er mange faktorer, der påvirker hinanden for at de to forsyringsprocesser kan foregå korrekt: druekvasets eddikesyrebakterier og majroernes mælkesyrebakterier. Kendskabet til disse faktorer og evnen til at »styre dem« for at opnå »Brovada« med de bestemte kemiske og konsistensmæssige egenskaber, smagen og den særlige duft er produktionsområdets eksklusive kompetence, som en rig dokumentation kan bekræfte.

Der er talrige historiske henvisninger til tilstedeværelsen af dette produkt i det afgrænsede område: »Cronaca inedita« (»Ikke offentliggjorte krøniker«) af Jacopo Valvasone di Maniago (en historiker fra det 16. århundrede) om »Incursioni dei turchi in Friuli« (»Tyrkernes angreb«) offentliggjort i Udine i 1860, Tombetti — Murero trykkeri; en beskrivelse af fremstilling og forarbejdning af majroer i en artikel af Prof. Filippo Re i »Annali dell’Agricoltura del Regno d’Italia« (»Det Italienske Kongeriges landbrugsannaler«), 5. bind — januar, februar og marts 1810. Den fremgangsmåde, der blev beskrevet for næsten to hundrede år siden af den fremtrædende landbrugsekspert, er i det væsentligste den samme, der anvendes i dag til fremstilling af »Brovada«.

Der findes forskellige kogebøger og litterære værker, der nævner »Brovada«; de to vigtigste er:

— Ippolito Nievo (1831-1861) i »Confessioni di un italiano, 1867« (»En italieners bekendelser, 1867«)

— Guido Piovene (1907-1974) i »Viaggio in Italia — 1957« (»Rejse i Italien — 1957«).

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

Denne forvaltning har indledt den nationale indsigelsesprocedure ved at offentliggøre forslaget om anerkendelse af beskyttelsen af oprindelsesbetegnelsen »Brovada« i Gazzetta Ufficiale della Repubblica Italiana (Italiens »statstidende«) nr. 78 af 3. april 2009.

Den konsoliderede udgave af produktionsbestemmelserne kan ses på webstedet:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

eller

direkte på ministeriets websted (http://www.politicheagricole.it) ved at klikke på »Prodotti di Qualità« (i skærmens venstre side) og derefter på »Disciplinari di Produzione all’esame dell’UE [regolamento (CE) n. 510/2006]«.

(1) EUT L 93 af 31.3.2006, s. 12.